**Implementácia projektu The Creative Lion – doteraz**

**V čase od 16.11 - 23.11.2014** sa uskutočnilo medzinárodné projektové stretnutie **vo Švédsku**, ktoré bolo v žiadosti naplánované, ale zle označené. Toto stretnutie bolo veľmi dôležité, pretože sme rozdiskutovali zmeny v projekte, detailne sme prepracovali jednotlivé stretnutia tak, aby aj napriek komplikácii so sprevádzajúcimi osobami mohol projekt úspešne prebiehať a neboli narušené ciele a zámer projektu. Bolo navrhnuté riešenie problému – hradiť mobility sprevádzajúcich osôb a koordinátorov z kategórie „manažment a implementácia projektu“ ( v rámci povolených presunov). Vo Švédsku sa ďalej spresnili termíny jednotlivých stretnutí a bol stanovený presný program ako pre študentov, tak pre pedagógov (https://vimeo.com/115811131).

Prvé už žiacke stretnutie sa naplánovalo v termíne 18. 4. - 24. 4. 2015. Boli rozdelené úlohy na obdobie november 2014 až apríl 2015.

Od decembra 2014 prebiehali informačné stretnutia - skype konferencie, emailová a telefonická komunikácia medzi všetkými partnermi. O projekte sme informovali rodičov na rodičovských stretnutiach a záujemcov o štúdium na akcii „ Správna voľba povolania - príležitosť k úspechu“, ktorej sa naša škola pravidelne zúčastňuje.

V priebehu januára boli vytvorené webové stránky projektu (www.creative-lion.com), ďalej bola vypísaná súťaž pre grafické stvárnenie loga projektu. Zúčastnili sa jej všetky krajiny a nezávislá komisia vo Švédsku zvolila víťaza. Študenti našej školy v tejto medzinárodnej súťaži vyhrali prvé aj tretie miesto (http://skolskyservis.teraz.sk/search/?searchquery=creative+lion).

Víťazné logo teraz bude používané na dokumentoch projektu, samozrejme s ďalšími povinnými logami a náležitosťami. Súťaž o logo prebiehala na jednotlivých školách a vyhlásenie súťaže prebehlo v prvom týždni vo februári. Všetky súťažné logá boli prístupné na webových stránkach projektu. Projekt bol tiež zaregistrovaný v platforme eTwinning (https://www.etwinning.net/en/pub/profile.cfm?f=2&l=en&n=111212), bola zriadená facebooková skupina (https://www.facebook.com/creativelionforteachers/). Webové stránky projektu boli zriadené v priebehu januára, študenti sem už vkladali svoje skúsenosti napr. zo stáží, ďalej sú tu prezentované fotografie, napr. z prvého stretnutia pedagógov, videá a pod. Dôležitou súčasťou weboviek je tzv. Teacher's Corner, ktorý je dôležitou súčasťou projektu a kam učitelia vkladajú zaujímavé články a texty pre zdieľanie svojich skúseností a rozvoja ich pedagogických schopností, sú tu ďalej odkazy na zaujímavé aktivity, ktoré môžu učitelia využívať na hodinách a môžu tu nájsť inšpiráciu - Learner Autonomy, Metacognition, Digital Classroom Tools).

**V dňoch 18.4.2015 až 24. 4.2015** sa uskutočnila medzinárodná vzdelávacia aktivita - krátkodobé stretnutie žiakov v škole **Husniye Ozdilek Anadolu Iletisim Meslek Lisesi (Turecko, Antalya)** . Začiatkom februára bola informácia o stretnutí umiestnená na nástenku v škole , ktorá je určená pre projekty. Informáciu tiež odovzdali študentom triedni učitelia vo svojich triedach . Začiatkom marca sa uskutočnil výber študentov, podľa stanovených kritérií - študenti predložili svoje životopisy a motivačné listy . Zo záujemcov boli vybraní 4 študenti, traja z odboru Obrazová a zvuková tvorba a jedna študentka z odboru Masmediálna tvorba (Mario Antonio Liptaj, Katarína Gramatová, Petra Moskaľová, Soňa Vojteková). Ako sprievodný pedagóg bol vybraný pedagóg audiovizuálnej tvorby a výroby . Študenti potom pod vedením pedagóga pripravovali video o našej škole a každý zo študentov natočil aj vlastnú videovizitku.

Pracovný program prvého stretnutia bol veľmi pestrý a bohatý, ponúkol mnoho podnetov i priestor na výmenu know-how, možnosti na vznik priateľstiev i mnoho pracovných aktivít. Na úvodnom workshope jednotlivé krajiny prezentovali svoje videodiela, videovizitky i najzaujímavejšie práce

zo svojho portfólia. Jednotlivé diela hodnotili odborní experti z mediálneho prostredia a do tvorivej diskusie sa zapojili aj študenti.

Vyhlásená bola aj hlavná pracovná úloha pre workshop : pohľadnica. Študenti sa počas pracovného stretnutia zoznámili s odbornými pracoviskami Husniye Ozdilek Anadolu Iletisim Meslek Lisesi, vyskúšali si prácu s programom Adobe Photoshop (pri úprave fotografií), navštívili historické pamätihodnosti a zúčastnili sa aj plavby loďou.

Celý priebeh stretnutia nakrúcal štáb Filmovej školy a rovnako ako v prípade stretnutia učiteľov vo Švédsku bol vytvorený videofilm.

Bol tiež dohodnutý aj podrobný program **druhého stretnutia, ktoré sa uskutočnilo v dňoch 31.10.2015 až 7.11.2015 v Liceo Artistico Statale “O. Licini” di Ascoli Piceno (Taliansko).** Podobne ako v prípade prvého stretnutia boli informovaní rodičia aj žiaci, prostredníctvom nástennej tabule, facebooku, e-mailu, výber sa uskutočnil na základe motivačných listov a do Talianska bol vybraný aj víťaz súťaže o najkreatívnejšie logo projektu Creative Lion. Všetci štyria vybraní študenti študujú v odbore Obrazová a zvuková tvorba (Tomáš Oravec, Tomáš Hradský, Šimon Šebo, Martin Tóth).

Aj pracovný program druhého stretnutia bol mimoriadne zaujímavý. Okrem spoznávania regionálnych zvláštností, historických pamätihodností – Ascoli Piceno, Urbino, študenti fotografovali, nakrúcali a dokonca zoznamovali sa aj s tlačiarenskými technikami. K hlavnej pracovnej úlohe patrila tvorba plagátu, tlač, tvorba fotobooku. Nechýbala ani projekcia videodiela z Turecka, videovizitiek a videodiel z portfólia školy.

Pedagógovia počas osobných stretnutí prediskutovali ďalší postup pri implementácii projektu, ale rozhovory sa týkali aj výchovno-vzdelávacieho procesu v jednotlivých krajinách a spôsobu výučby audiovízie, fotografie a médií v jednotlivých školách. Tieto výmeny skúseností boli veľmi vzácne a niektoré poznatky budeme zavádzať aj do vlastného ŠkVP.

Rovnako ako v prípade predchádzajúcich stretnutí celý priebeh nakrúcal štáb Filmovej školy.

Pedagógovia počas osobných stretnutí prediskutovali ďalší postup pri implementácii projektu, venovali sa aj výchovno-vzdelávaciemu procesu predovšetkým v odborných audiovizuálnych predmetoch a dohodli si podrobný plán ďalšieho stretnutia, ktoré sa uskutoční prvý májový týždeň 2016 na Slovensku.

Hlavné aktivity a ciele projektu sa nám darí plniť úspešne: vznikli už štyri filmy, ktoré zachytávajú pracovné stretnutia, tvorivé aktivity i názory účastníkov projektu, ďalšie videodiela predstavujú jednotlivé krajiny a ich vzdelávacie inštitúcie zapojené do projektu, študenti pracovali s grafickými softvérmi a vytvorili pohľadnicu, pracovali vo fotografickom štúdiu, kde vznikol fotobook, vytvorili plagát, odskúšali si tlač.

Pedagógovia si odovzdali vytvorené výukové materiály – tutoriály a odskúšali si tiež podľa návodu českej strany výučbu anglického jazyka s využitím mnemotechnických pomôcok.

Pri hodnotení implementácie projektu sme sa však zhodli na tom, že by sa mali častejšie aktualizovať články na webe a častejšie vkladať na stránky nové tutoriály. V hodnotiacich správach z implementácie projektu sme tento moment prízvukovali a zvýšili sme intenzitu v komunikácii. Začiatkom apríla uskutočníme aj videokonferenciu.

 **PhDr. Jarmila Uhríková, 0905 819 348**

 **jarmila.uhrikova@gmail.com**